**1.2.2 Kakšen je odnos med človekovimi pravicami**

**in odgovornostmi?**

**»Samo pravice poznajo, nič odgovornosti,«** se včasih starejše generacije pritožujejo nad mladimi in imajo pri tem v mislih, da **posameznik ne more zahtevati samo ugodnosti zase, temveč mora tudi sam prispevati za skupno dobro**. In res je, če želimo pomoč, jo mora nekdo nuditi; če želimo dodatna sredstva, jih mora nekdo prispevati. Poudarjanje pravic posameznika predpostavlja skupnost (družbo oziroma državo), katere član je posameznik, ki bo varovala njegove (naše) pravice in jih uresničevala. In ker ta skupnost ne obstaja neodvisno od nas, temveč smo tudi mi njen del, bi iz tega sledilo, da moramo tudi mi skrbeti za uresničevanje pravic. Lahko pa se zgodi, da skupnosti, v katerih živimo in delujemo, jemljemo za samoumevne in vidimo predvsem zahteve, ki nam jih postavljajo, ne pa tudi tega, kako zelo jih potrebujemo. Iz tega pomena skupnosti za naše življenje pa ne sledi, da ne smemo biti kritični do njih: **ker smo tudi sami del skupnosti, imamo pravico do tega, da jih sooblikujemo, poskušamo spremeniti, kar se nam ne zdi dobro, in se zavzemamo za novosti, ki se nam zdijo pomembne.**

Toda človekove pravice so na določen neposreden način povezane z odgovornostjo. Povezava izhaja iz tega, da pri človekovih pravicah ne gre za pravice enega človeka, temveč za pravice, ki smo jih deležni vsi. Tako kot sam uveljavljam svoje pravice in od drugih pričakujem, da jih spoštujejo, tako to počnejo tudi drugi. Tako pridemo do znanega reka (ki se navezuje na opredelitev negativne svobode), da je meja moje svobode svoboda drugega, ki bi se lahko glasil tudi: **moje pravice so omejene s pravicami drugih**. Omejitev ne gre razumeti samo negativno, v smislu, da so moje pravice omejene, temveč tudi pozitivno, v smislu poziva, da moram tudi sam aktivno prispevati k uresničevanju pravic drugih. Ker živim skupaj z drugimi in moje ravnanje vpliva nanje in ker imajo tudi drugi enake človekove pravice kot jaz, ker so »moje« človekove pravice hkrati tudi človekove pravice vseh ljudi okoli mene, mi človekove pravice nalagajo odgovornosti.

Vendar to ne pomeni, da dobim človekove pravice samo, če ravnam na določen način, da recimo vselej spoštujemo človekove pravice drugih. **Bistvo človekovih pravic je prav v tem, da jih imam brezpogojno.** Odgovorno ravnanje ni pogoj za pridobitev človekovih pravic.

Človekovih pravic nimajo samo odgovorni državljani: tudi prestopniki, ki so lahko v zaporu prav zato, ker so kršili človekove pravice, ohranjajo svoje človekove pravice. In tudi malček, ki ni sposoben spoštovati pravic drugih, ima človekove pravice. A da bi bile človekove pravice tudi uresničevane, jih morajo spoštovati vsi ljudje in od države zahtevati, da jih tudi ona spoštuje: **potrebna je kultura človekovih pravic. V tem smislu je izobraževanje o človekovih pravicah, za človekove pravice in s spoštovanjem človekovih pravic ključnega pomena.** Zapis pravic in konsenz držav o njih ne pomaga, če v neki družbi ni soglasja ljudi o pomembnosti uresničevanja teh pravic. In ta konsenz ni dan enkrat za vselej, temveč ga je treba vselej znova obnavljati. **Pravice nas varujejo, a nismo vselej mi tisti, ki potrebujemo zaščito. Zagovarjati jih je treba tudi, ko gre za druge.** Človekove pravice se najbolj uresničujejo prav v družbi, v kateri vlada kultura človekovih pravic. **Če se spoštujejo človekove pravice vseh ljudi, se bodo spoštovale tudi moje (posameznikove) človekove pravice.**

**Če se ne spoštujejo človekove pravice neke manjšine v družbi, bodo slej ko prej okrnjene tudi moje pravice.**